I- Covid-19 Ithatha Umpefumulo Wesinye Isiphathamandla Sikahulumende weZimbabwe
UNkosikazi Gwaradzimba oke wasebenzela ekolitshini le Africa University, wasezongena kwezombusazwe wakhethwa ukuba ngummeli weManicaland edale lephalamende ngomnyaka ka 2018, ngomunye wabakhulelwe yiCovid 19 ngoLwesihlanu. 
HARARE — Umphathintambo obebona ngesigaba seManicaland uNkosikazi Ellen Gwaradzimba kasekho. Isiphathamandla seManicaland lesi sibhubhele esibhedlela seHarare, ngemva kokukhulelwa ngumkhuhlae weCovid-19, njengokutsho kwedodana yakhe uMnu. Remembrance Gwaradzimba. Imfa kaGwaradzimba igcizelelwe langumsekeli kamphathintambo wezemidlalo uMu Tino Machakaire lo mgcinisihlalo we sigaba seManicaland ebandleni leli uMnu Mike Madiro. UNkosikazi Gwaradzimba wake wasebenzela ekolitshini le Africa University, wasezongena kwezombusazwe wakhethwa ukuba ngummeli weManicaland edale lephalamende ngomnyaka ka 2018. UGwaradzimba wathalwa yindizamtshina yamabutho kuviki ephelileyo esehluleka ukuphefumula ngenxa yomkhuhlane we Covid-19 wasiwa e Harare lapho abhubhele khona. Isiphathamandla seZANU PF eManicaland, uMnu Isau Mupfumi nguye owazise ngokubhubha kukaGwaradzimba. “Sesivelwe liqhawe lethu. umphthinatmbo wethu. Sibuhlungu ngokufelwa ngu Dr Ellen Gwaradzimba. Sizabhala incwadi yokuba enziwe iqhawe lesizwe” Ukubhubha kuka Gwaradzimba kulandela ukubhubha kwenkokheli embalwa kunhlangothi ezehlukeneyo zempilo ibulawa yi Covid-19. Abanye abakhulelwe yiCovid-19 abadlule kunyenga ezimbili ezedluleyo bagoqela uMnu. Thompsonn Dondo, umnikazi we Impala car rentals, uFoster Dongozi intathelizindaba ebilodumo, uMnu Cephas Makuyana owe MDC-T labanye. Kusenjalo omunye wabalwa impi yenkululeko, uMnu Morton Malianga owake waba ngu msekeli weqhawe lesizwe, uMnu. Joshua Mqabuko Nkomo besese kubandla leNational Democratic Party (NDP), kasekho. Oloba ngembali ye ZAPU le ZPRA uMnu Tjenesani Ntungakwa uchasise ngempilo kamuyi. “Imbali yakhe emfisa engakutshela yikuthi wake wafunda eGoli ngesikhathi se AC bus bocycotte. Wasebenza labo Enos Nkala, uke wasebenza e Salisbury, ngesikhathi kuthathwa isikhathi” Lokhu kusekelwe ngumkhokheli weZAPU uMnu Isaac Mabuka. “UMalianga waba ku ZAPU ekuqaliseni. Waba ku NDP, ngizwa kuthiwa waye ngumsekeli ka Joshua Nkomo. Kuthe isikhathi kuqalwa iZAnu wahle waya ku ZANU, siyamkhalela labakibo ukuthi walwela ilizwe le Zimbabwe” I-ZANU PF libikwa lisazohlaziya udaba lwenhlonipho yeqhawe lesizwe andubana lazise ukuba ababili laba bazangcwatshwa na, endaweni ebekwa amaqhawe eyeNational Heroes loba hatshi.